"Усҟан аҭагылазаашьа уадаҩхеит, аполитика акырӡа аҽаԥсахит, ашәарҭара ҳазнарҵысит, аԥсуаа ҳҭагылазаашьа акырӡа еицәахеит. Қырҭтәыла Аԥсны имҩаԥнагоз аполитика атәы зҳәоз ашәҟәқәа хаз-хазы ирыҩуан, убри зегьы Москваҟа ицон, уантәи ирхынҳәны Қарҭҟа инарышьҭуан. Урҭ ашәҟәқәа рҩышьагьы иаман ахатә ԥҟарақәа, аха урҭ азгәамҭакәа, ауаа рхы-ргәы ԥжәаны ирыҩуаз иахырҟьаны аԥсуаа рцәа рхырхуа, милаҭ еилыхыҩцәоуп ҳәа рзырҳәо иалагеит. Ҩаԥхьа аԥсуаа ахара зду милаҭны аҟаларазы ашәарҭара иҭагылеит. Усҟан аинтеллигенциа ахаҭарнакцәа ирыӡбеит ашәҟәы аҩра, иара аӡәырҩы рнапы иҵырхит. Уи ус имариамызт, маӡала иҟаз усын, иара шықәсыбжак ҳадхалеит. Уи ашәҟәы иахылҵыз ауп ауниверситет аартра зыхҟьаз, ажурналқәа аԥсышәала рҭыҵра ишалагаз. Асовет Еидгыла ақәҵарала иаартын ауниверситет, аԥсуа телехәаԥшра. Усҟан Аԥсны акультуреи аекономикеи рырҿиаразы иазоушьҭын уи аамҭазы имаҷмыз аԥара", - ҳәа азгәеиҭеит Дамениа.
Инарҭбаау аиҿцәажәара шәазыӡырҩыр шәылшоит арадио Sputnik Аԥсны аефир аҟны.